Dorthe Bredtoft og Alice Skals passer temmelig godt på betegnelsen ”ildsjæle”. I årevis har de drømt om – og arbejdet for – at skabe en stor, udendørs have ved friplejehjemmet Hesselvang i Hvalpsund. De er begge tilknyttet plejehjemmet: Mens Alice sidder i bestyrelsen, er Dorthe ansat som aktivitetsmedarbejder. Og netop aktiviteter er det, de begge håber, der kommer meget mere af på det, der i dag er en græsmark udenfor Hesselvang. - Sådan et stykke jord kan jo bruges til mange ting. Og så er vi et par ildsjæle, hvor det kribler lidt i fingrene, konstaterer Alice Skals. De viser tegningerne frem, som en landskabsarkitekt har lavet for området. Dateringen afslører, at de har arbejdet med projektet siden 2017. - Vi vil rigtig gerne, at det her bliver et fantastisk sted for beboerne på plejehjemmet, men også et fantastisk sted for byen, de lokale skoler, lokale spejdere og alle, der har lyst til at komme og bruge stedet, fortæller Dorthe Bredtoft. For på den skrånende græsmark lige bag friplejehjemmet vil de gerne etablere et naturområde, som tæller en bålhytte, en percola, et shelter, en eventplads og masser af planter. Altså et område, som både plejehjemmets ældre kan nyde godt af, men også et område, hvor spejdere for eksempel kan overnatte i shelter. Støttet af Nordea-fonden Hele projektet har et samlet prisskilt på omkring tre millioner kroner. Penge, som Dorthe og Alice arbejder for at skaffe via fonde. Og de har netop fået en stor håndsrækning til finansieringen. - Det kom på en mail. Og så tænkte jeg godt nok ’læser du rigtigt? Kan det passe?’, fortæller Alice Skals om det øjeblik, hvor det gik op for hende, at deres ansøgning til Nordea-fonden var gået igennem. I alt har Nordea-fondens ”Her gror vi-pulje” støttet projektet med præcis 801.444 kroner. Nøjagtig det beløb, som de havde ansøgt om. - At sådan et på ’originaler’ som os her fra Vesthimmerland sætter os ned og skriver en ansøgning – og de så bevilger 801.000… det, synes jeg, er vildt, lyder det glædestrålende fra Dorthe Bredtoft. Dermed er projektet ved Hesselvang et af i alt 14 projekter i Region Nordjylland, som Nordea-fonden i år støtter gennem den såkaldte ”Her gror vi-pulje”. Puljen støtter projekter, som har fokus på natur i byerne og støtter op om fællesskaber. I alt er 8,6 millioner kroner blevet fordelt mellem projekterne i Nordjylland. Dermed er Dorthe Bredtoft og Alice Skals rykket et stort skridt nærmere virkeliggørelsen af deres drøm om at ændre en tom mark til et attraktivt naturareal. Er I så i mål nu? - Nej, det kommer vi aldrig. For den have, vi har her bagved plejehjemmet, bliver aldrig færdig. Den kan vi blive ved at udvikle på, lyder det fra Alice Skals.

Opsummering:
De seneste dage har flere fondsansøgere i Nordjylland kunnet finde de store smil frem. Nordea-fonden har uddelt penge, og det er kommet et friplejehjem i Hvalpsund til gode.